Mens Budolfi Plads bliver forvandlet fra en halvkedelig parkeringsplads til en kreativ oase, skæmmer et grimt og kedeligt hegn det visuelle indtryk i gadebilledet, og det skal der nu gøres noget ved. I weekenden går en flok unge fra Ungdomskulturhuset Steet Station derfor til angreb på hegnet bevæbnet med sprayflasker og pensler. - Ved at give de unge mulighed for at udtrykke sig med deres flotte kunst, så giver vi ikke bare liv til et måske lidt kedeligt byggehegn, indtil Budolfi Plads igen kom-mer til sin ret, vi får også givet de unge en ramme for, at deres værker bliver en del af bybilledet, siger skolerådmand Tina French om initiativet. Projektet, der står på lørdag d. 4. november, er kommet i stand i et samarbejde mellem bygge entreprenøren NCC, Aalborg Kommune og UngAalborg. Budolfi Plads - i hjertet af Aalborg - skal omdannes til et imødekommende bymiljø og blive en destination for byens borgere og besøgende. En stor del af området bliver frem over en attraktiv, grøn plads, der skriver sig ind i byens karakteristiske netværk af byrum og medvirker til at sammenbinde gågaderne. Pladsen etableres oven på en offentlig tilgængelig p-kælder og i kanten af pladsen skal der etableres butikker, caféer og boliger, der kan være med til at understøtte midtbyens by- og handelsliv. Omdannelsen af Budolfi Plads forventes at være færdig i 2019.

Opsummering:
Det skal ikke være kedeligt at gå forbi et hegn i Aalborg midtby. Derfor pakker en flok unge nu deres pensler og spraydåser.